Nadležnosti Eurojusta (kako je utvrđeno u člancima 3., 5. 6. i 7. Odluke Vijeća 2002/187/PUP, kako je izmijenjena Odlukom 2003/659/PUP i Odlukom 2009/426/PUP)

Ciljevi (Članak 3. Odluke Vijeća 2002/187/PUP, kako je izmijenjena Odlukom 2003/659/PUP i Odlukom 2009/426/PUP) U kontekstu istraga i kaznenih progona, koji se tiču dvije ili više država članica, u vezi s kaznenim djelovanjem navedenim u članku 4. u vezi s teškim oblicima kriminala, posebno kada je organiziran, ciljevi Eurojusta su: (a) poticati i unapređivati, među nadležnim tijelima država članica, koordinaciju istraga i kaznenih progona u državama članicama, uzimajući u obzir sve zahtjeve koji potječu od nadležnog tijela pojedine države članice i sve podatke koje dostavi bilo koje tijelo nadležno na temelju odredaba usvojenih u okviru Ugovora; (b) unaprijediti suradnju među nadležnim tijelima država članica, posebno omogućavajući izvršavanja zahtjeva za ili odluka o pravosudnoj suradnji, uključujući instrumente kojima se provodi načelo uzajamnog priznavanja; (c) podupirati nadležna tijela država članica i na druge načine kako bi njihove istrage i kazneni progoni bili djelotvorniji. Zadaće (Članak 5. Odluke Vijeća 2002/187/PUP, kako je izmijenjena Odlukom 2003/659/PUP i Odlukom 2009/426/PUP) 1. Kako bi postigao svoje ciljeve, Eurojust obavlja svoje zadaće: (a) preko jednog ili više nacionalnih članova u pitanju u skladu s člankom 6.; ili (b) kao Kolegij u skladu s člankom 7.: i. kada tako zatraži jedan ili više nacionalnih članova kojih se tiče slučaj kojim se Eurojust bavi; ili ii. kada slučaj uključuje istrage ili kaznene progone koji imaju posljedice na razini Unije ili koji bi mogli utjecati i na druge države članice osim onih kojih se izravno tiču; ili iii. kada se radi o općem pitanju koje se odnosi na postizanje njegovih ciljeva; ili iv. kada je drugačije predviđeno ovom Odlukom. 2. Prilikom izvršavanja svojih zadaća Eurojust navodi djeluje li preko jednog ili više nacionalnih članova u smislu članka 6. ili kao Kolegij u smislu članka 7. (Članak 6. Odluke Vijeća 2002/187/PUP, kako je izmijenjena Odlukom 2003/659/PUP i Odlukom 2009/426/PUP) 1. Kada Eurojust djeluje preko svojih određenih nacionalnih članova, on: (a) navodeći svoje razloge, može zatražiti od nadležnih tijela određenih država članica: i. pokretanje istraga ili kaznenih progona u vezi s određenim djelima; ii. prihvaćanje da je jedno od njih možda u boljem položaju za pokretanje istrage ili kaznenog progona u vezi s određenim djelima; iii. koordiniranje između nadležnih tijela dotičnih država članica; iv. uspostavu zajedničkog istražnog tima u skladu s odgovarajućim instrumentima suradnje; v. pružanje bilo kakvih podataka koji su mu potrebni za obavljanje njegovih zadaća; vi. poduzimanje posebnih istražnih mjera; vii. poduzimanje svih drugih mjera koje su opravdane za istragu ili kazneni progon; (b) osigurava da se nadležna tijela određenih država članica međusobno obavještavaju o istragama i kaznenim progonima o kojima je obaviješten; (c) pomaže nadležnim tijelima država članica, na njihov zahtjev, u osiguravanju najbolje moguće koordinacije istraga i kaznenih progona; (d) pruža pomoć kako bi unaprijedio suradnju između nadležnih nacionalnih tijela; (e) surađuje i savjetuje se s Europskom pravosudnom mrežom, uključujući i korištenje i doprinošenje unapređivanju njezine baze podataka dokumenata; (f) u slučajevima navedenim u članku 3. stavcima 2. i 3. i uz suglasnost Kolegija, pomaže u istragama i kaznenim progonima koji se tiču nadležnih tijela samo jedne države članice. 2. Države članice osiguravaju da nadležna državna tijela odgovaraju bez odgode na zahtjeve postavljene na temelju ovog članka. (Članak 7. Odluke Vijeća 2002/187/PUP, kako je izmijenjena Odlukom 2003/659/PUP i Odlukom 2009/426/PUP) 1. Kada Eurojust djeluje kao Kolegij, on: (a) može u vezi s vrstama kaznenih djela i prijestupa navedenih u članku 4. stavku 1. zatražiti od nadležnih tijela određenih država članica, navodeći svoje razloge: i. da pokrenu istrage ili kaznene progone u vezi s određenim djelima; ii. da prihvate da je jedno od njih možda u boljem položaju za pokretanje istrage ili kaznenog progona u vezi s određenim djelima; iii. da koordiniraju nadležna tijela određenih država članica; iv. da uspostave zajednički istražni tim u skladu s relevantnim instrumentima suradnje; v. pružanje bilo kakvih podataka koji su mu potrebni za obavljanje njegovih zadaća; (b) osigurava da se nadležna tijela određenih država članica međusobno obavještavaju o istragama i kaznenim progonima o kojima je obaviješten i koji imaju posljedice na razini Unije ili koji mogu utjecati i na druge države članice osim onih kojih se izravno tiču; (c) pomaže nadležnim tijelima država članica, na njihov zahtjev, u osiguravanju najbolje moguće koordinacije istraga i kaznenih progona; (d) pruža pomoć kako bi unaprijedio suradnju između nadležnih tijela država članica, posebno na temelju Europolove analize; (e) surađuje i savjetuje se s Europskom pravosudnom mrežom, uključujući i korištenje i doprinošenje unapređivanju njezine baze podataka dokumenata; (f) može pomagati Europolu, posebice dajući mu mišljenja koja se temelje na analizama koje je Europol proveo; (g) može pružati logističku potporu u slučajevima gore navedenim u točkama (a), (c) i (d). Takva logistička potpora može uključivati pomoć u prevođenju, tumačenju i organizaciji koordinacijskih sastanaka. 2. Ako se dva nacionalna člana ili više njih ne mogu usuglasiti kako riješiti sukob nadležnosti u pogledu pokretanja istraga ili kaznenog progona na temelju članka 6., a posebno članka 6. stavka 1. točke (c), od Kolegija se traži da izda pisano neobvezujuće mišljenje o predmetu, pod uvjetom da se pitanje ne može riješiti međusobnom suglasnošću dotičnih nadležnih državnih tijela. Mišljenje Kolegija odmah se dostavlja dotičnim državama članicama. Ovaj stavak ne dovodi u pitanje stavak 1. točku (a) podtočku ii. 3. Neovisno o odredbama bilo kakvog instrumenta koji je donijela Europska unija u vezi s pravosudnom suradnjom, nadležno tijelo može izvijestiti Eurojust o svim ponovljenim odbijanjima ili poteškoćama u pogledu izvršenja zahtjeva za pravosudnu suradnju ili odluke o njoj, uključujući instrumente kojima se provodi načelo uzajamnog priznavanja, i uputiti zahtjev Kolegiju za izdavanje neobvezujućeg mišljenja o tom pitanju, pod uvjetom da se pitanje ne može riješiti međusobnom suglasnošću dotičnih nadležnih državnih tijela ili uključivanjem dotičnih nacionalnih članova. Mišljenje Kolegija odmah se dostavlja dotičnim državama članicama.